**1. ΤΑΥΤΟΤΗΤΑ ΣΧΕΔΙΟΥ ΜΑΘΗΜΑΤΟΣ**

#### **Τίτλος Σχεδίου Μαθήματος:** Περισσότερα για την HTML

***Βαθμίδα – Τάξη:*** *Α΄ Τάξη Λυκείου*

***Εμπλεκόμενες γνωστικές περιοχές και συμβατότητα με ΠΣ***

Το σχέδιο μαθήματος απευθύνεται σε μαθητές/τριες της Α Τάξης του Λυκείου και καλύπτει μέρος της ύλης του Βιβλίου «Εφαρμογές Πληροφορικής (Α’ Λυκείου)» και συγκεκριμένα μέρος του Κεφαλαίου 11 «Εισαγωγή στην HTML».

Το σχέδιο μαθήματος αφορά την γνωριμία των μαθητών/τριών με την δημιουργία υπερσυνδέσμων, την εισαγωγή εικόνων, την εισαγωγή βίντεο και ήχου, την ενσωμάτωση και την δομή ενός εγγράφου HTML.

Το σχέδιο αποσκοπεί αρχικά οι μαθητές/τριες να διερευνήσουν την δομή ενός εγγράφου HTML και την επεξεργασία ετικετών. Στη συνέχεια, πάνω σε αυτή τη γνώση να διερευνήσουν πως μπορούν να επεξεργαστούν τις ετικέτες της HTML για να δημιουργήσουν υπερσυνδέσμους, να εισάγουν εικόνες, βίντεο και ήχο σε μια ιστοσελίδα. Επιπλέον, αποσκοπεί να διερευνήσουν περαιτέρω οι μαθητές/τριες την ενσωμάτωση σε ένα έγγραφο HTML.

***Χρονική διάρκεια:*** *1 διδακτική ώρα*

**2. ΣΚΕΠΤΙΚΟ ΣΧΕΔΙΟΥ ΜΑΘΗΜΑΤΟΣ**  **– ΕΠΙΣΤΗΜΟΝΙΚΟ/ΓΝΩΣΤΙΚΟ ΠΕΡΙΕΧΟΜΕΝΟ**

Ο Πληροφορικός γραμματισμός (Computer Literacy) περιλαμβάνει τη μάθηση στοιχείων και θεμελιωδών αρχών, μεθόδων και πρακτικών της Πληροφορικής για την κατανόηση σε βάθος της τεχνολογίας, ώστε οι μαθητές/τριες να μπορούν να συμμετέχουν στην εξέλιξή της και στη δημιουργία εφαρμογών και καινοτομιών. Έτσι οι μαθητές/τριες θα πρέπει να αποκτήσουν γνώσεις σχετικά µε τη διαδικασία επίλυσης απλών προβλημάτων µε τη χρήση του υπολογιστή και να διαπιστώσουν και να αντιληφθούν ότι µια απλή μηχανή ελέγχεται και προγραµµατίζεται από τον άνθρωπο. Σε ότι αφορά τον Παγκόσμιο ιστό, οι μαθητές/τριες θα πρέπει να διαπιστώσουν την ανάγκη ύπαρξης μιας γλώσσας που να ορίζει ένα σύνολο κοινών κανόνων για τις Ιστοσελίδες και να γνωρίσουν τι είναι η HTML και πως μπορούν να τη χρησιμοποιήσουν.

Παράλληλα οι μαθητές/τριες εκμεταλλευόμενοι το γνωστικό και νοητικό τους δυναμικό, μπορούν να πειραματιστούν. Στη προσπάθειά τους να δημιουργήσουν ιστοσελίδες με τη χρήση της HTML, μετασχηματίζουν προοδευτικά τις ιδέες τους μέσα από την ανατροφοδότηση του υπολογιστή και παράλληλα διερευνούν και εμβαθύνουν στο δικό τους τρόπο σκέψης. Επίσης μαθαίνουν να αξιοποιούν το λάθος γιατί ψάχνοντας τρόπους να μορφοποιούν τις ιστοσελίδες τους και να δημιουργούν υπερσυνδέσμους, να ενσωματώσουν εικόνες, βίντεο και ήχο, γεύονται την εμπειρία της επιτυχίας και της αποτυχίας και τις αντιμετωπίζουν ως πληροφορία και όχι ως αμοιβή ή ποινή.

**3. ΠΡΟΑΠΑΙΤΟΥΜΕΝΕΣ ΓΝΩΣΕΙΣ ΚΑΙ ΕΠΙΘΥΜΗΤΕΣ ΔΕΞΙΟΤΗΤΕΣ**

Οι μαθητές/τριες θα πρέπει να γνωρίζουν τις έννοιες Διαδίκτυο, Παγκόσμιος Ιστός και Φυλλομετρητής ιστού και φακέλων και να γνωρίζουν τις βασικές ετικέτες της HTML που αφορούν τη δημιουργία παραγράφου, επικεφαλίδων, αλλαγής γραμμής και τίτλου ιστοσελίδας. Ακόμη θα πρέπει να έχουν βασικές γνώσεις χειρισμού υπολογιστή όσον αφορά τη διαχείριση αρχείων.

**4. ΣΚΟΠΟΣ ΣΧΕΔΙΟΥ ΜΑΘΗΜΑΤΟΣ - ΠΡΟΣΔΟΚΩΜΕΝΑ ΜΑΘΗΣΙΑΚΑ ΑΠΟΤΕΛΕΣΜΑΤΑ**

**Σκοπός σχεδίου μαθήματος είναι να γνωρίσουν οι μαθητές και οι μαθήτριες τη δομή ενός HTML εγγράφου και να εισάγουν μέσω συνδέσμων πολυμεσικά στοιχεία σε μια ιστοσελίδα :**

**Προσδοκώμενα Μαθησιακά Αποτελέσματα:**

Οι μαθητές/τριες πρέπει να είναι ικανοί/ικανές

* να δημιουργούν υπερσυνδέσμους σε αρχεία HTML
* να εισάγουν εικόνες, βίντεο και ήχο σε ένα έγγραφο HTML
* να ενσωματώνουν περιεχόμενο από μια ιστοσελίδα
* να διακρίνουν τα διαφορετικά μέρη σε ένα έγγραφο HTML

**5. ΟΡΓΑΝΩΣΗ ΤΗΣ ΔΙΔΑΣΚΑΛΙΑΣ ΚΑΙ ΑΠΑΙΤΟΥΜΕΝΗ ΥΛΙΚΟΤΕΧΝΙΚΗ ΥΠΟΔΟΜΗ**

Το σχέδιο μαθήματος υλοποιείται στο Σχολικό Εργαστήριο Πληροφορικής και Επικοινωνιών Ηλεκτρονικών Υπολογιστών (Σ.Ε.Π.Ε.Η.Υ.). Διαρκεί 1 διδακτική ώρα. Οι μαθητές/τριες εργάζονται σε ομάδες των δύο ατόμων. Οι μαθητές/τριες εργάζονται σε ομάδες των δύο ατόμων. Οι μαθητές/τριες καλούνται να ακολουθήσουν τις οδηγίες ενός έντυπου φύλλου εργασίας. Στον/στην έναν/μία μαθητή/τρια ανατίθεται ο ρόλος του/της χειριστή/στριας του διαδραστικού πίνακα και του διαδραστικού υλικού, ενώ στον/στην άλλο/άλλη η κατάλληλη συμπλήρωση του φύλλου εργασίας. Οι ρόλοι εναλλάσσονται όπως και οι ομάδες μαθητών/τριων που χειρίζονται τον διαδραστικό πίνακα. Είναι προαπαιτούμενο να υπάρχει εγκατεστημένο το Σημειωματάριο, ο κειμενογράφος Notepad++ και ένας Φυλλομετρητής Ιστού σε κάθε ηλεκτρονικό υπολογιστή του εργαστηρίου και στον διαδραστικό πίνακα. Επίσης, θα πρέπει το διαδραστικό υλικό να είναι διαθέσιμο σε κάθε μαθητή/τρια είτε διαδικτυακά είτε σε κάποια συσκευή αποθήκευσης των υπολογιστών του εργαστηρίου είτε μέσω του διαδραστικού πίνακα. Η χρήση του διαδραστικού πίνακα και των δυνατοτήτων του από τον/την εκπαιδευτικό ή από κάποιον/κάποια μαθητή/τρια, συνεισφέρει σε διαφορετικές φάσεις της πραγματοποίησης των δραστηριοτήτων του σχεδίου μαθήματος.

**6. ΔΙΔΑΚΤΙΚΗ ΠΡΟΣΕΓΓΙΣΗ**

Η διδακτική μεθοδολογία βασίζεται στη θεωρία του εποικοδομισμού και στην ομαδοσυνεργατική μάθηση (δραστηριότητες και ασκήσεις σε ομάδες). Οι μαθητές/τριες καλούνται να πειραματιστούν με τα στοιχεία της HTML, να τα εξερευνήσουν και να ανακαλύψουν τις δυνατότητές τους. Οι μαθητές/τριες έχουν στη διάθεση τους ένα φύλλο εργασίας που τους καθοδηγεί και κατάλληλο διαδραστικό υλικό με το οποίο αλληλοεπιδρούν στον διαδραστικό πίνακα, αξιοποιώντας τις δυνατότητες του. Δημιουργείται έτσι ένα πιο ελκυστικό περιβάλλον μάθησης, που κεντρίζει το ενδιαφέρον των μαθητών/τριων αφού η ενσωμάτωση πολυμέσων, όπως βίντεο, ήχοι, εικόνες, διαγράμματα βοηθούν στην παρουσίαση της πληροφορίας με τρόπους που καλύπτουν διαφορετικά μαθησιακά στυλ (οπτικό, ακουστικό, κιναισθητικό). Επίσης ενθαρρύνεται η συνεργασία μέσα στην τάξη, καθώς μαθητές/τριες και εκπαιδευτικοί μπορούν να εργάζονται ταυτόχρονα στον διαδραστικό πίνακα  ενισχύοντας τη συλλογικότητα και την ενεργητική μάθηση. Επίσης, επειδή ο διαδραστικός πίνακας  δίνει τη δυνατότητα αποθήκευσης των σημειώσεων, των σχολίων και των σχεδίων που γίνονται πάνω στο εκπαιδευτικό υλικό, διευκολύνεται η ανασκόπηση και η μελέτη του εκπαιδευτικού υλικού από τους/τις μαθητές/τριες. Ο/Η εκπαιδευτικός έχει καθοδηγητικό ρόλο. Η διαμορφωτική αξιολόγηση πραγματοποιείται κατά την υλοποίηση των δραστηριοτήτων και των ασκήσεων και μέσω διαδραστικών ερωτήσεων κλειστού τύπου, οι οποίες παρέχουν την κατάλληλη ανάδραση.

**7. ΑΝΑΛΥΤΙΚΗ ΠΕΡΙΓΡΑΦΗ ΔΙΔΑΚΤΙΚΗΣ ΠΟΡΕΙΑΣ**

Δίνεται το φύλλο εργασίας στους/στις μαθητές/τριες. Το φύλλο εργασίας περιέχει 5 δραστηριότητες. Οι δραστηριότητες υλοποιούνται στον διαδραστικό πίνακα. Οι μαθητές/τριες αλληλοεπιδρούν με το υλικό στον διαδραστικό πίνακα, ώστε να βοηθηθούν στη συμπλήρωση του φύλλου εργασίας. Η εκτιμώμενη διάρκεια της κάθε δραστηριότητας είναι γύρω στα 7 – με 10 λεπτά. Οι μαθητές/τριες μέσω των δραστηριοτήτων πειραματίζονται στην αναγνώριση και την επεξεργασία ετικετών της HTML. Ακόμη πειραματίζονται με την ενσωμάτωση περιεχομένου και τον καθορισμό της μορφής των εγγράφων HTML. Τέλος οι μαθητές/τριες αξιολογούν τις γνώσεις που απέκτησαν με διαδραστικές ερωτήσεις κλειστού τύπου. Ο ρόλος του/της εκπαιδευτικού περιορίζεται στην καθοδήγηση και την ενθάρρυνση των μαθητών/τριών.

**8. ΠΙΘΑΝΕΣ ΕΠΕΚΤΑΣΕΙΣ - ΠΡΟΣΑΡΜΟΓΕΣ ΣΧΕΔΙΟΥ ΜΑΘΗΜΑΤΟΣ**

Το εκπαιδευτικό υλικό όπως και το υλικό που προκύπτει από την εφαρμογή του σεναρίου στον διαδραστικό πίνακα μπορεί να αναρτηθεί σε πλατφόρμα ασύγχρονης εκπαίδευσης ώστε οι μαθητές/τριες να μπορούν να ασχοληθούν με τις δραστηριότητες ακόμη και από το σπίτι τους.

**9. ΒΙΒΛΙΟΓΡΑΦΙΑ – ΔΙΚΤΥΟΓΡΑΦΙΑ**

Εφαρμογές Πληροφορικής (Α Λυκείου), Ινστιτούτο Τεχνολογίας Υπολογιστών και Εκδόσεων Διόφαντος, ISBN 0100000012202263

**10. ΠΑΡΑΡΤΗΜΑ**

**Φύλλα εργασίας**